Poul Nødgaard (DF), 1997-11-20:
Da Dansk Folkepartis trafikordfører, hr. Ole Donner, ikke kan være til stede, skal jeg prøve at fremføre nogle af Dansk Folkepartis synspunkter i debatten her. Det er med al ønskelig tydelighed fremgået, at dobbeltsporet til Ringsted har indtaget en central rolle i debatten i dag, og det synes jeg er helt berettiget.
Jeg rejser selv dagligt på strækningen, og vi har jo også haft trafikministeren i samråd i Folketingets Trafikudvalg nogen gange netop om den samme sag.
Det er ikke for at stå sådan og hælde malurt i bægeret, men noget i den retning alligevel, men jeg vil spørge ministeren, om forskellige ministre gennem årene har sovet i timen med hensyn til at få anlagt det dobbeltspor til Ringsted.
Man har vidst i utallige år, at Storebæltsforbindelsen blev taget i brug, og vi ser nu alle de trafikproblemer, der er.
Jeg har læst i nogle udenlandske tidsskrifter, at man i udlandet har folk, der er utrolig dygtige til at lave trafikplanlægning.
Det kunne så for mig give anledning til at spørge ministeren, om det måske var en overvejelse værd, at man tilkaldte nogle udenlandske eksperter for at få togtrafikken til at køre normalt i dette land.
Jeg kunne unde ministeren at tage til Københavns Hovedbanegård en sen eftermiddag og se, hvordan alle de tog, som skal af sted, og som skal passere Ringsted, må holde og vente og vente og vente med masser af forsinkelser til følge.
Endnu værre er det om morgenen ind til København, hvor folk sidder uroligt på deres sæder, fordi de kommer for sent på arbejde.
Så synes jeg, det er flot, når ministeren står og taler om i sin forelæggelsestale, vi skal have kortere rejsetid, vi skal dit og dat.
Jeg har også læst hr. Dyrlunds beretninger om hans rædselsoplevelser på strækningen fra Kalundborg til København, og det er jo ikke alene tog, der er forsinket, det er også tog, der bliver aflyst, tog, der kører i stykker på strækningen, osv., osv. Så jeg synes, der er rigeligt at se til, og jeg kunne godt tænke mig, at ministeren, når nu denne debat skal rundes af, måske vil løfte sløret for, hvad han og ministeriet egentlig har gjort sig af tanker for at løse de her problemer.
Det varer jo 6-7 år, inden dobbeltstrækningen til Ringsted er klar.
Det har man indtryk af med alle de vedtagelser, der skal ske, og beslutninger, der skal tages.
Man er i øvrigt heller ikke 100 pct. enige om linjeføringen til Ringsted endnu, mig bekendt, så der er nok at tage fat på.
Men det, der bringer mig herop, og som jeg godt vil spørge trafikministeren om, er de planer, der har været fremme om at nedlægge godsterminalen i Ringsted.
Vedrørende stykgods synes jeg det er et problem, ikke alene for Ringsted, men også for det ganske land.
Det rejser nemlig en lang række spørgsmål, ikke bare lokalt, men også samfundsmæssigt.
For hvad sker der?
En eventuel nedlæggelse af godsterminalen i Ringsted vil ikke alene medføre et tab af 120 velfungerende arbejdspladser i det midt- og sydvestsjællandske område, den vil også betyde, at satellitterminalen i Nykøbing Falster med yderligere 20 arbejdspladser forsvinder.
Dertil kommer, at nedlæggelsen kan få betydelige negative virkninger på mange andre grene af vores erhvervsliv.
Men det er jo ikke kun en ren lokal betragtning.
At nedlægge Ringsted Godsterminal vil få meget væsentlig betydning, også samfundsmæssigt.
Jeg tænker også på alle de mange investeringer, der er foretaget i Ringsted.
Omkring 40 mio. kr. er der i de sidste 10-15 år investeret i dette godsterminalsystem.
Men hvad endnu værre er, er, at i det øjeblik godsterminalen i Ringsted nedlægges og overføres til Høje-Taastrup, som der er planer om, hvad sker der så?
Så sker der ganske enkelt det, at den strækning, som hele debatten har drejet sig om i dag: København-Ringsted, vil blive yderligere belastet.
Derfor kunne jeg godt tænke mig at spørge, om de planer, man har på højeste sted inden for DSB, er nogle planer, der kan tages af bordet med hensyn til at nedlægge den dér godsterminal i Ringsted, som vi i hvert tilfælde har indtryk af at der er stærkt fremskredne planer om.
Så synes jeg, det er lidt fantastisk, at hr. Arne Melchior ligesom skyder hele skylden for de trafikproblemer, vi har, over på DSB.
Selvfølgelig skal DSB, som har togdriften her i landet, gøre ministeren og andre opmærksom på problemerne, men jeg går ud fra, at skiftende ministre vel også har et ansvar for at følge, hvad der sker inden for DSB.
Der er i hvert fald i befolkningen den opfattelse, at nok er det DSB, der kører det som en forholdsvis selvstændig institution, men man må gå ud fra, at landets lovgivere, trafikministeren osv., følger, hvad der sker.
Enhver kan jo regne ud, at den går ikke, og jeg går heller ikke ud fra, at vi så vil få yderligere togforsinkelser for de mange tusinde rejsende, der er på strækningen.
Et af trafikproblemerne i Danmark i dag med hensyn til togtrafikken er jo DSB's succes, kan man godt sige.
Togene er overbelagte, og folk rejser og rejser. Men man kan jo spørge sig selv, om folk, hvis man stadig væk ikke kan få togdriften til at køre, så igen begynder at bruge bilerne.
Det synes jeg ikke var nogen særlig god løsning på det.
Og jeg ved også, at ministeren selv har været ude at se på tingene, så lad os nu høre, hvad der er at byde på her ved afslutningen af debatten.